66 prosentissa tarkastetuista turkistiloista havaittiin laiminlyöntejä.

Evira julkaisi keskiviikkona viime vuoden eläinsuojelutarkastusten tulokset.

Suhteessa eniten epäkohtia havaittiin turkistiloilla.

Eviran yksikönjohtajan

Jaana Mikkolan

mukaan

"

pallo on elinkeinolla ja eläimiä pitävillä henkilöillä

"

.

Suomessa on ProFurin mukaan runsaat 900 turkistilaa. Tuotannon ydinaluetta ovat Etelä- ja Keski-Pohjanmaa sekä ruotsinkielinen Pohjanmaa. Kuva Uusikaarlepyystä. KALLE LYDMAN

Elintarviketurvallisuusvirasto Evira julkaisi keskiviikkona viime vuoden eläinsuojelutarkastusten tulokset. Laiminlyöntejä havaittiin neljäsosassa (24 %) tarkastetuista eläintiloista, mikä vastaa edellisvuosien tasoa.

Eläinsuojelutarkastuksia tehtiin yhteensä 324. Suhteessa eniten epäkohtia havaittiin turkistiloilla. Aluehallintovirastojen läänineläinlääkärit tarkastivat viime vuonna 38 turkiseläintilaa, joista 25 tilassa eli 66 prosentissa tiloista havaittiin epäkohtia.

Yleisimmät laiminlyönnit liittyivät eläimille sopivan virike- ja pureskelumateriaalin tarjoamiseen, häkkien verkkopohjan kuntoon sekä pitopaikan rakennusten ja laitteiden kuntoon ja turvallisuuteen.

Eviran yksikönjohtaja Jaana Mikkola sanoo, että epäkohtien määrä on todella korkea suhteessa tarkastuksiin.

- Asialle pitäisi tehdä jotakin. Pallo on elinkeinolla ja eläimiä pitävillä henkilöillä.

IL ei tavoittanut torstaina Suomen turkiseläinten kasvattajien liiton eli ProFurin vastuuhenkilöitä kommentoimaan tarkastuksen tuloksia.

Pelkkä valvonta ei ratkaise

Esimerkiksi sikatiloissa - joita tarkastettiin 36 - eläinsuojelusäädösten vastaista menettelyä havaittiin 28 prosentissa tiloista. Tiloja, joilla oli munivia kanoja, tarkastettiin 19 ja niistä 26 prosentissa havaittiin puutteita.

Nautatiloja tarkastettiin 162, joista laiminlyöntejä havaittiin 27 tilassa eli 17 prosentissa tiloista.

Lammastiloilla laiminlyöntejä havaittiin kymmenessä tilassa eli 18 prosentissa tarkastetuista lammastiloista.

Mikkola painottaa, että pelkkä valvonta ei ratkaise ongelmia.

- Aika monen eläinryhmän kanssa on pyritty aktivoimaan elinkeinoa itseään ja tehty yhteisiä toimenpideohjelmia. Haluamme, että elinkeino alkaa itse käyttää entistä vahvempia keinoja.

Eviran mukaan viranomaisten eläinsuojelutarkastukset toteutetaan entistä useammin eläintenpidon laiminlyönneistä saatujen ilmoitusten perusteella. Viime vuonna tarkastuskäyntejä tehtiin 6 368.

- Epäilyyn perustuvien eläinsuojelutarkastusten määrä on lähes kaksinkertaistunut 2010-luvulla sen jälkeen, kun kuntiin on saatu palkattua lisää valvontaeläinlääkäreitä, Mikkola kertoo.

2.6. klo 15: Tarkennettu, että eläinsuojelutarkistuksista vastasivat aluehallintovirastojen läänineläinlääkärit.